CELEX: 32021D2025
Language: sk
Date: 2021-11-15 00:00:00
Title: Rozhodnutie Rady (EÚ) 2021/2025 z 15. novembra 2021 o pozícii, ktorá sa má v mene Európskej únie zaujať v Rade členov Medzinárodnej rady pre olivy, pokiaľ ide o obchodnú normu vzťahujúcu sa na olivové oleje a oleje z olivových výliskov

19.11.2021   
               
               
                  SK
               
               
                  Úradný vestník Európskej únie
               
               
                  L 411/40
               
            
         ROZHODNUTIE RADY (EÚ) 2021/2025
         z 15. novembra 2021
         o pozícii, ktorá sa má v mene Európskej únie zaujať v Rade členov Medzinárodnej rady pre olivy, pokiaľ ide o obchodnú normu vzťahujúcu sa na olivové oleje a oleje z olivových výliskov
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Medzinárodná dohoda o olivovom oleji a stolových olivách z roku 2015 (ďalej len „dohoda“) bola podpísaná v mene Únie 18. novembra 2016 v hlavnom sídle OSN v New Yorku v súlade s rozhodnutím Rady (EÚ) 2016/1892 (1) s výhradou jej uzavretia k neskoršiemu dátumu. Dohoda predbežne nadobudla platnosť 1. januára 2017 v súlade s jej článkom 31 ods. 2 a bola uzavretá v mene Únie rozhodnutím Rady (EÚ) 2019/848 (2).
                  
               
                     (2)
                  
                  
                     Podľa článku 7 ods. 1 dohody má Rada členov Medzinárodnej rady pre olivy (ďalej len „Rada členov“) prijímať rozhodnutia, ktorými sa menia obchodné normy vzťahujúce sa na olivové oleje a oleje z olivových výliskov.
                  
               
                     (3)
                  
                  
                     Rada členov má na svojom 114. zasadnutí, ktoré sa uskutoční 25. novembra 2021, prijať rozhodnutie, ktorým sa mení obchodná norma vzťahujúca sa na olivové oleje a oleje z olivových výliskov (ďalej len „pozmeňujúce rozhodnutie“).
                  
               
                     (4)
                  
                  
                     Je vhodné stanoviť pozíciu, ktorá sa má v mene Únie zaujať v Rade členov, keďže pozmeňujúce rozhodnutie, ktoré sa má prijať v Rade členov, bude pre mať pre Úniu právne účinky, pokiaľ ide o medzinárodný obchod s ostatnými členmi Medzinárodnej rady pre olivy, a budú spôsobilé rozhodujúcim spôsobom ovplyvniť obsah práva Únie, najmä pokiaľ ide o obchodné normy týkajúce sa olivového oleja, ktoré Komisia prijala podľa článku 75 nariadenia Európskeho parlamentu a Rady (EÚ) č. 1308/2013 (3).
                  
               
                     (5)
                  
                  
                     Rozhodnutie, ktoré má prijať Rada členov, sa týka zmeny niektorých chemických parametrov olivových olejov a olejov z olivových výliskov vzhľadom na: zahrnutie schémy rozhodovania o limitnej hodnote kyseliny linolénovej v rozpätí od 1,00 do 1,40 %; revíziu schémy rozhodovania pri rafinovaných olivových olejoch a olivových olejoch a revíziu schémy rozhodovania pri surových a rafinovaných olejoch z olivových výliskov. Vedeckí a technickí experti Komisie a členských štátov v sektore olivového oleja pozmeňujúce rozhodnutie podrobne prediskutovali. Pozmeňujúce rozhodnutie prispeje k medzinárodnej harmonizácii noriem pre olivové oleje a vytvorí rámec, ktorým sa zabezpečí spravodlivá hospodárska súťaž v obchode s výrobkami sektora olivového oleja. Pozmeňujúce rozhodnutie, ktoré má prijaťRada členov, by sa preto malo podporiť.
                  
               
                     (6)
                  
                  
                     Ak sa prijatie pozmeňujúceho rozhodnutia na 114. zasadnutí Rady členov odloží v dôsledku toho, že niektorí členovia nebudú schopní udeliť súhlas, pozícia podporiť prijatie pozmeňujúceho rozhodnutia by sa v mene Únie mala zaujať v rámci prípadného postupu prijatia Radou členov prostredníctvom výmeny korešpondencie podľa článku 10 ods. 6 dohody. Postup prijatia výmenou korešpondencie by sa mal začať pred konaním nasledujúceho pravidelného zasadnutia Rady členov v júni 2022.
                  
               
                     (7)
                  
                  
                     Ak je pravdepodobné, že pozícia, ktorá sa má zaujať v mene Únie, bude ovplyvnená novými vedeckými alebo technickými informáciami predloženými pred 114. zasadnutím alebo počas neho by Komisia mala mať možnosť požiadať o odloženie prijatia pozmeňujúcieho rozhodnutia o zmene obchodných noriem alebo metód na neskoršie zasadnutie Rady členov,
                  
               PRIJALA TOTO ROZHODNUTIE:
         
            Článok 1
            Pozícia, ktorá sa má v mene Únie zaujať v Rade členov na jej 114. zasadnutí, ktoré sa uskutoční 25. novembra 2021, alebo v rámci postupu prijatia rozhodnutí Radou členov prostredníctvom výmeny korešpondencie, ktorý sa má začať pred konaním jej nasledujúceho pravidelného zasadnutia v júni 2022, pokiaľ ide o obchodné normy vzťahujúce sa na olivové oleje a oleje z olivových výliskov, je podporiť prijatie rozhodnutia pozmeňujúceho obchodnú normu vzťahujúcu sa na olivové oleje a oleje z olivových výliskov Radov členov (4).
         
         
            Článok 2
            Ak je pravdepodobné, že nové vedecké alebo technické informácie predložené pred 114. zasadnutím Rady členov alebo na tomto zasadnutí ovplyvnia pozíciu uvedenú v článku 1, Komisia požiada o odloženie prijatia rozhodnutia pozmeňujúceho obchodnú normu vzťahujúcu sa na olivové oleje a oleje z olivových výliskov, a to až do stanovenia pozície Únie na základe uvedených nových informácií.
         
         
            Článok 3
            Toto rozhodnutie nadobúda účinnosť dňom jeho prijatia.
         
         
            V Bruseli 15. novembra 2021
            
               
                  Za Radu
               
               
                  predseda
               
               J. PODGORŠEK
            
         
         
            (1)  Rozhodnutie Rady (EÚ) 2016/1892 z 10. októbra 2016 o podpise v mene Európskej únie a predbežnom vykonávaní Medzinárodnej dohody o olivovom oleji a stolových olivách z roku 2015 (Ú. v. EÚ L 293, 28.10.2016, s. 2).
         
            (2)  Rozhodnutie Rady (EÚ) 2019/848 zo 17. mája 2019 o uzavretí Medzinárodnej dohody o olivovom oleji a stolových olivách z roku 2015 v mene Európskej únie (Ú. v. EÚ L 139, 27.5.2019, s. 1).
         
            (3)  Nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (Ú. v. EÚ L 347, 20.12.2013, s. 671).
         
            (4)  Pozrite dokument ST 12781/21 na http://register.consilium.europa.eu